時雪應禱周子車和東坡所次柳子玉韻見貽用韻答賦
作者：高斯得
朝代：宋

paragraphs: 大冬衍陽人久渴，井泥無泉百川竭。
老天有意濡沫之，一夜幻成三尺雪。
勿嘲見卵索時夜，在眼來牟疑彷彿。
蹇予誰敢貪天功，片片無非后皇德。
由來此物貴臘前，况復霏霙當暢月。
坡公守潁足風流，坐看斜飛詠愁絕。
明朝亦欲踵前規，試與諸君相暖熱。